recursal/SuperWikiNEXT-32B huggingface dataset:
การเลือกเปิดปิดประตูของปิศาจทำให้สุดท้ายแล้วกล่อง A มีแต่โมเลกุลของก๊าซที่มีความเร็วต่ำ และกล่อง B มีแต่โมเลกุลของก๊าซที่มีความเร็วสูง
**ปิศาจของแมกซ์เวลล์** เป็นการทดลองทางความคิดอย่างหนึ่งที่นักฟิสิกส์ James Clerk Maxwell เสนอขึ้นเมื่อ ค.ศ. 1867 เพื่อท้าทายกฎข้อที่สองของเทอร์โมไดนามิกส์ โดยมองว่ากฎที่ไม่ควรจะถูกฝ่าฝืนได้นี้ อาจถูกฝ่าฝืนได้ในทางทฤษฎีภายใต้เงื่อนไขบางอย่าง

การทดลองทางความคิดชุดนี้กำหนดให้มีปิศาจตนหนึ่ง มีอำนาจควบคุมประตูเล็กๆ ที่เชื่อมต่อกล่องใส่ก๊าซสองกล่อง ในขณะที่โมเลกุลก๊าซโมเลกุลหนึ่งกำลังเคลื่อนที่เข้ามาใกล้ประตู ปิศาจนี้จะเปิดและปิดประตูอย่างรวดเร็ว โดยตั้งใจให้โมเลกุลก๊าซที่มีความเร็วสูงผ่านได้ในทิศทางหนึ่งเท่านั้น และโมเลกุลก๊าซที่มีความเร็วต่ำผ่านได้ในทิศทางกลับกันเท่านั้น เมื่อเป็นเช่นนี้จะทำให้กล่องใส่ก๊าซฝั่งหนึ่งมีโมเลกุลก๊าซที่มีความเร็วสูงเป็นจำนวนมากกว่าอีกกล่องหนึ่ง ทำให้กล่องนั้นมีอุณหภูมิสูงขึ้น และอีกกล่องหนึ่งมีอุณหภูมิต่ำลง เกิดเป็นการลดลงของเอนโทรปี และฝ่าฝืนกฎข้อที่สองของเทอร์โมไดนามิกส์

อ้างอิง
-------

1. ↑  Cargill Gilston Knott (1911). "Quote from undated letter from Maxwell to Tait". *Life and Scientific Work of Peter Guthrie Tait*. Cambridge University Press. pp. 213–215.
**วัคซีนโรคคางทูม** เป็นวัคซีนป้องกัน โรคคางทูม ที่ปลอดภัย เมื่อประชากรส่วนใหญ่ได้รับวัคซีน ระดับภาวะแทรกซ้อนของประชากรกลุ่มนั้นก็จะลดลง วัคซีนนี้จะให้ประสิทธิผล 85% โดยประมาณเมื่อจำนวนประชากรที่ได้รับวัคซีนคือ 90% สำหรับการป้องกันระยะยาว การให้วัคซีนต้องดำเนินการสองครั้ง ข้อแนะนำสำหรับการให้วัคซีนเข็มแรกคือเมื่อทารกอายุ 12 ถึง 18 เดือน และโดยทั่วไปการให้วัคซีนเข็มที่สองคือเมื่อเด็กอายุสองถึงหกขวบ การให้วัคซีนนี้แก่ผู้ติดเชื้อที่ยังไม่มีภูมิกันโรคอาจมีผลการยับยั้งโรค

วัคซีนโรคคางทูมเป็นวัคซีนที่มีความปลอดภัยสูงและโดยทั่วไปพบผลข้างเคียงเพียงเล็กน้อยเท่านั้น วัคซีนนี้อาจก่อความเจ็บปวดและรอยบวมเล็กน้อยที่บริเวณตำแหน่งการฉีดวัคซีน และอาจมีไข้เล็กน้อย ผลข้างเคียงที่มีความสำคัญทางการแพทย์นั้นพบได้น้อยมาก ทั้งนี้ไม่พบหลักฐานที่มีเหตุผลเพียงพอที่จะเชื่อมโยงวัคซีนนี้กับภาวะแทรกซ้อนต่างๆ เช่น ผลข้างเคียงทางระบบประสาท ไม่ควรให้วัคซีนนี้แก่ผู้ที่กำลังตั้งครรภ์ หรือมีภาวะภูมิคุ้มกันบกพร่องขั้นรุนแรง การให้วัคซีนนี้แก่หญิงที่กำลังตั้งครรภ์จะส่งผลที่เป็นโทษต่อเด็กในครรภ์ อย่างไรก็ตาม ไม่มีข้อมูลเรื่องนี้ได้รับการบันทึกไว้ ถึงแม้ว่าวัคซีนนี้จะผลิตจากเซลล์ของไก่ก็ตาม แต่ก็สามารถให้วัคซีนนี้แก่ผู้ที่แพ้ไข่ได้

ในประเทศที่พัฒนาแล้วเกือบทุกประเทศและในประเทศที่กำลังพัฒนาหลายประเทศได้บรรจุวัคซีนนี้ไว้ในแผนสร้างเสริมภูมิคุ้มกันของประเทศ โดยมีการให้ร่วมกับโรคหัดและวัคซีนโรคหัดเยอรมัน โดยใช้ชื่อว่าเอ็มเอ็มอาร์ สูตรของวัคซีนสามชนิดที่กล่าวถึงนี้และวัคซีนโรคงูสวัด มีชื่อว่า เอ็มเอ็มอาร์วี ก็มีการผลิตขึ้นเช่นกัน นับตั้งแต่ปี 2548 มีประเทศที่ให้วัคซีนดังกล่าวนี้แก่ประชนจำนวน 110 ประเทศ อัตราของโรคในพื้นที่ที่มีการให้วัคซีนนี้อย่างครอบคลุมนั้นลดลงมากกว่า 90% การให้วัคซีนชนิดใดชนิดหนึ่งจากวัคซีนเหล่านี้มีจำนวนถึงเกือบพันล้านเข็ม

วัคซีนโรคคางทูมได้รับใบอนุญาตครั้งแรกเมื่อปี 2491 แต่มีประสิทธิภาพเพียงในระยะสั้นเท่านั้น วัคซีนที่ได้รับการพัฒนาประสิทธิภาพเริ่มนำออกวางจำหน่ายในราวปี 2503 วัคซีนที่ผลิตขึ้นครั้งแรกนั้นเป็นไม่ออกฤทธิ์ที่ได้จากการเตรียมไวรัสเชื้อเป็นที่อ่อนฤทธิ์ วัคซีนนี้มีชื่ออยู่ในทะเบียนยาที่จำเป็นขององค์การอนามัยโลก โดยเป็นยารักษาโรคที่มีความสำคัญมากที่สุดในระบบสุขภาพขั้นพื้นฐาน นับตั้งแต่ปี 2550 มีการใช้วัคซีนชนิดต่างๆ จำนวนมาก

อ้างอิง
-------

1. 1 2 3 4 5 6 7 8 9 10  "Mumps virus vaccines" (PDF). *Weekly epidemiological record*. **82** (7): 49–60. 16 Feb 2007. PMID 17304707.
2. ↑  Hviid A, Rubin S, Mühlemann K (March 2008). "Mumps". *The Lancet*. **371** (9616): 932–44. doi:10.1016/S0140-6736(08)60419-5. PMID 18342688.`{{cite journal}}`: CS1 maint: multiple names: authors list (ลิงก์)
3. 1 2 3 4 5 6 7  Atkinson, William (May 2012). *Mumps Epidemiology and Prevention of Vaccine-Preventable Diseases* (12 ed.). Public Health Foundation. pp. Chapter 14. ISBN 9780983263135.
4. ↑  "WHO Model List of EssentialMedicines" (PDF). *World Health Organization*. October 2013. สืบค้นเมื่อ 22 April 2014.
**วังจั่นน้อย ส.พลังชัย** มีชื่อจริงว่า **อาภรณ์ โสภาพ** (ชื่อเล่น: ภรณ์) เกิดวันที่ 30 พฤษภาคม พ.ศ. 2510 ที่อำเภอโคกสำโรง จังหวัดลพบุรี เป็นนักมวยไทยชื่อดังระดับเงินแสนคนหนึ่งในประเทศไทย โด่งดังมีชื่อเสียงอยู่ในช่วง พ.ศ. 2530–2538 มีสถิติการชกที่แท้จริงไม่มีการบันทึกไว้ แต่คาดว่าอยู่ที่ 300 ครั้ง แพ้ไม่น่าจะเกิน 50 ครั้ง

ประวัติ
-------

วังจั่นน้อยเป็นบุตรของนายหยาด และนางบุญ โสภาพ เรียนจบชั้นอนุปริญญาจากโรงเรียนรัตนพณิชยการ เริ่มชกมวยตั้งแต่อายุ 10 ขวบ ตระเวนชกมวยแถวบ้านเกิดจนมีชื่อเสียง จากนั้นจึงเดินทางเข้ามาชกมวยในกรุงเทพฯ อยู่ในสังกัดของทรงชัย รัตนสุบรรณ มีโอกาสขึ้นชกมวยหลายครั้ง จนมาเป็นที่รู้จักเมื่อ ชนะคะแนน นำพล หนองกี่พาหุยุทธ ได้ครองแชมป์มวยไทยรุ่นไลท์ฟลายเวท ของสนามมวยเวทีลุมพินี และฟลายเวท ถึง 4 สมัย ของเวทีเดียวกัน

ต่อมา วังจั่นน้อยสละแชมป์ และขยับมาชกในรุ่นที่สูงขึ้น ได้ครองแชมป์รุ่นจูเนียร์เฟเธอร์เวทของสนามมวยเวทีลุมพินี 5 สมัย ได้ชกกับนักมวยชื่อดังมากมาย เช่น สามารถ พยัคฆ์อรุณ, เจริญทอง เกียรติบ้านช่อง, ฉมวกเพชร ช่อชะมวง, สำราญศักดิ์ เมืองสุรินทร์, ก้องธรณี พยัคฆ์อรุณ, โอเล่ห์ เกียรติวันเวย์ เป็นต้น เงินค่าตัวสูงสุดที่ได้รับคือ 350,000 แสนบาท เมื่อชกกับสามารถ พยัคฆ์อรุณ โดยในครั้งนั้นวังจั่นน้อยเป็นฝ่ายเอาชนะคะแนนสามารถได้เมื่อวันที่ 2 พฤษภาคม พ.ศ. 2532 ที่เวทีลุมพินี ซึ่งทั้งคู่ชกเป็นคู่มวยประกอบรายการชิงแชมป์โลกมวยสากลของเมืองชัย กิตติเกษม กับเทรซี่ มาคาลอส เจ้าของตำแหน่งชาวฟิลิปปินส์ เมื่อกรรมการประกาศผลคะแนนออกมา สามารถได้ประกาศแขวนนวมไปทันทีบนเวที นอกจากนั้นยังได้รับรางวัลนักมวยไทยยอดเยี่ยมของสมาคมผู้สื่อข่าวกีฬาเมื่อ พ.ศ. 2536

วังจั่นน้อย ได้รับฉายาว่า *"ไอ้หมัด 33 วิ"* จากการเอาชนะน็อก นำขบวน หนองกี่พาหุยุทธ น้องชายของนำพล หนองกี่พาหุยุทธ ด้วยหมัดไปด้วยเวลาเพียง 33 วินาที ของยกแรกเท่านั้น ซึ่งนับเป็นสถิติการชกที่รวดเร็วมาก และยังมีอีกฉายาหนึ่งว่า *"ไอ้หนุ่มชีวาส"* เนื่องจากชอบสังสรรค์เฮฮา กินเลี้ยงกับเพื่อนฝูงด้วยวิสกี้ยี่ห้อชีวาสรีเกิล โดยเฉพาะหลังชกเสร็จ และยังมีฉายาอื่นอีก เช่น *"เมธีหมัดตรง"* และ*"พระกาฬละโว้"*

วังจั่นน้อยเลิกชกมวยเมื่อ พ.ศ. 2540 เพราะสภาพร่างกายไม่ไหว โดยชกครั้งสุดท้ายแพ้คะแนน แรมโบ้น้อย ช.ทับทิม จึงหันมาช่วยพี่ชายดูแลค่ายมวยเพชรอาภรณ์อยู่ระยะหนึ่งจึงไปเป็นครูมวยไทยที่ประเทศฝรั่งเศส พร้อมกับสลับชกไปด้วย เป็นระยะเวลาประมาณ 2 ปีจึงกลับมาประเทศไทย ประกอบอาชีพส่วนตัวและช่วยพี่ชายทำค่ายมวย ประสบความสำเร็จอยู่ระดับหนึ่ง โดยสร้างนักมวยชื่อดังขึ้นมาได้ส่วนหนึ่ง และได้เลิกในเวลาต่อมา

ปัจจุบัน วังจั่นน้อยเป็นเทรนเนอร์อยู่ที่ค่าย ช.ห้าพยัคฆ์ ที่คลอง 8 อำเภอลำลูกกา จังหวัดปทุมธานี

ชื่ออื่น
--------

* วั่งจั่นน้อย ส.สิระดา (ชื่อในการชกมวยระยะหลัง)

อ้างอิง
-------

1. 1 2 3  "ทำเนียบมวยดัง .."วังจั่นน้อย ส.พลังชัย" คุณยังจำเขาได้หรือไม่ และคุณลืมเขาไปแล้วหรือยัง..?!?! (ตอนที่ 2 ความทรงจำจากแฟนพันธุ์แท้)". *ข่าวสด*. March 19, 2016. คลังข้อมูลเก่าเก็บจากแหล่งเดิมเมื่อ 2016-03-31. สืบค้นเมื่อ 2016-09-09.
2. 1 2  "แฟนพันธุ์แท้ 2014\_7 มี.ค. 57 (มวยไทย)". *แฟนพันธุ์แท้ 2014*. March 7, 2014. สืบค้นเมื่อ September 9, 2016.
3. 1 2  *วันนี้ของ 'วังจั่นน้อย ส.พลังชัย' ร่วมสร้างตำนาน ช.ห้าพยัคฆ์*. **หนังสือพิมพ์คมชัดลึก**. ปีที่ 16 ฉบับที่ 6545 วันอังคารที่ 4 เมษายน พ.ศ. 2560 หน้า 9 กีฬา
4. ↑   อนิรุธ เชื้อบาง. *วังจั่นน้อย ส.สิระดา ไอ้หนุ่มชีวาส*. **หนังสือพิมพ์สยามกีฬา**. ปีที่ 23 ฉบับที่ 8356 วันที่ 15 มกราคม พ.ศ. 2551 หน้า 27
**ลิงกังใต้** หรือ **ลิงกะบุด** (อังกฤษ: Southern pig-tailed macaque; ชื่อวิทยาศาสตร์: *Macaca nemestrina*) เป็นลิงชนิดหนึ่ง จัดอยู่ในวงศ์ลิงโลกเก่า (Cercopithecidae)

มีรูปร่างเตี้ย ขนสั้นสีเทาหรือสีน้ำตาล หน้าค่อนข้างยาว ขนบนหัวสั้นมีสีเทาหรือสีน้ำตาล และขึ้นวนเป็นก้นหอย ขนตรงส่วนใต้ท้องมีสีจางจนเกือบขาว ขนบริเวณหลังเป็นสีน้ำตาลไหม้หรือดำ หางค่อนข้างสั้น ตัวเมียมีขนาดเล็กกว่า และมีขนปรกหน้าผากน้อยกว่าลิงตัวผู้ 

อาศัยอยู่ตามป่าดิบบริเวณเชิงเขา ชอบเปลี่ยนที่อยู่ไปเรื่อย ไม่ค่อยอยู่เป็นที่ บางตัวออกหากินตัวเดียว ไม่รวมฝูง ชอบลงมาอยู่ตามพื้นดินมากกว่าอยู่บนต้นไม้ แต่เวลานอนขึ้นไปนอนบนต้นไม้ ชอบส่งเสียงร้องและมักร้องรับกันทั้งฝูง เริ่มผสมพันธุ์ได้เมื่อมีอายุ 3-4 ปี ผสมพันธุ์ได้ทุกฤดู ระยะตั้งท้องประมาณ 5-7 เดือน ออกลูกครั้งละ 1 ตัว และมีอายุยืนราว 25 ปี ตัวผู้หรือแต่ละตัวอาจผสมพันธุ์กับตัวอื่นได้หลายตัว และไม่อยู่เป็นคู่แน่นอน

จัดเป็นลิงที่มีสมาชิกในฝูงน้อยกว่าลิงชนิดอื่น ๆ คือ มีไม่เกิน 40-45 ตัว

กินอาหารจำพวกผลไม้, เมล็ดพืช และแมลงขนาดเล็ก เวลากินอาหารมักชอบเก็บไว้ข้างแก้มแล้วค่อย ๆ เอามือดันอาหารที่เก็บไว้ออกมากินทีละน้อย

เดิมลิงกังใต้เคยถูกจัดให้เป็นชนิดย่อยของลิงกังเหนือ (*M. leonina*) แต่ปัจจุบันได้ถูกแยกให้เป็นชนิดต่างหาก

พบกระจายพันธุ์ตั้งแต่คอคอดกระในประเทศไทยลงไปจนถึงแหลมมลายู, เกาะสุมาตรา, เกาะบอร์เนียว, เกาะบังกา

ในประเทศไทย ลิงกังใต้ เป็นลิงที่คนไทยรู้จักและคุ้นเคยกันเป็นอย่างดี เพราะมักจะถูกจับมาเลี้ยงและฝึกให้แสดงต่าง ๆ ตามคำสั่ง เช่น ละครลิง หรือปีนต้นมะพร้าวเก็บลูกมะพร้าว ที่เกาะสมุย จังหวัดสุราษฎร์ธานี จนกลายเป็นสถานที่ท่องเที่ยวที่เป็นรู้จักกันอย่างดีทั้งชาวไทยและชาวต่างชาติ เป็นต้น

สำหรับการฝึกให้เก็บมะพร้าว จะใช้ลิงตัวผู้เนื่องจากมีตัวใหญ่ เรี่ยวแรงมากกว่าลิงตัวเมีย ลิงที่จะใช้ฝึกเป็นอย่างดีอยู่ในช่วงอายุไม่เกิน 3-5 เดือน และต้องเป็นลิงนิสัยดี เชื่อฟังต่อผู้เลี้ยง มีขนเป็นมัน สุขภาพแข็งแรง ฟันไม่มีความผิดปกติ เพราะจะมีผลต่อการกัดขั้วมะพร้าว ซึ่งลิงบางตัวใช้เวลาฝึกเพียง 3 เดือนก็ใช้เก็บมะพร้าวได้แล้ว โดยการฝึกจะเป็นแบบค่อยเป็นค่อยไปทีละขั้นตอน

ในเดือนกุมภาพันธ์ พ.ศ. 2552 มีชาวบ้านที่อำเภอรามัน จังหวัดยะลา ได้พบลิงกังใต้เผือกตัวหนึ่ง ในป่าสวนยางแถบเทือกเขาบูโด โดยพฤติกรรมของลิงตัวนี้แปลกกว่าลิงกังใต้ป่าโดยทั่วไป กล่าวคือ ไม่ดุร้ายก้าวร้าวต่อมนุษย์ และไม่มีอาการตื่นกลัวด้วย ซึ่งผู้ที่พบได้นำขึ้นทูลเกล้าฯถวายแด่ พระบาทสมเด็จพระเจ้าอยู่หัว 

สถานะในกฎหมายปัจจุบัน เป็นสัตว์ป่าคุ้มครอง ตามพระราชบัญญัติสงวนและคุ้มครองสัตว์ป่า พุทธศักราช 2535

อ้างอิง
-------

1. 1 2 3 4  Groves, C. (2005-11-16). Wilson, D. E.; Reeder, D. M. (บ.ก.). *Mammal Species of the World* (3rd ed.). Johns Hopkins University Press. p. 163. ISBN 0-801-88221-4.
2. ↑  Richardson, M. Mittermeier, R. A. Rylands, A. B. & Konstant, B. (2008). *Macaca nemestrina*. In: IUCN 2008. IUCN Red List of Threatened Species. Downloaded on 4 January 2009.
3. ↑  "กัง". dictionary.sanook.com. สืบค้นเมื่อ 11 January 2015.
4. ↑  ศูนย์ลิงสมุย ฝึกลิงโชว์ต่างชาติ วอนรัฐฯ พัฒนาโอทอปท่องเที่ยว
5. ↑  เพื่อนเกษตร, รายการ เช้าข่าวเจ็ดสี ทางช่อง 7: วันพฤหัสบดีที่ 29 กันยายน พ.ศ. 2554
6. ↑  เก็บถาวร 2016-03-05 ที่ เวย์แบ็กแมชชีน ชาวยะลาแห่ดูลิงกังเผือกแน่นทุกวัน เจ้าของเตรียมถวาย"ในหลวง" จากผู้จัดการออนไลน์

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
***Macaca nemestrina***

 ข้อมูลที่เกี่ยวข้องกับ Macaca nemestrina ที่วิกิสปีชีส์
***ดิอาเทอร์ไฟนอล*** (อังกฤษ: The Other Final) เป็นภาพยนตร์สารคดี กำกับโดยโยฮัน คราเมอร์ เกี่ยวกับกำารแข่งขันฟุตบอลนัดกระชับมิตรระหว่างทีมชาติภูฏานและทีมชาติมอนต์เซอร์รัต ซึ่งเป็นทีมชาติที่มีอันดับโลกฟีฟ่าต่ำที่สุด 2 ทีมในขณะนั้น และกีฬาประจำชาติของทั้งสองชาติก็ไม่ใช่ฟุตบอล โดยทำการแข่งขันที่สนามกีฬาชังลิมิทัง เมืองทิมพู นครหลวงของประเทศภูฏาน โดยผลการแข่งขันทีมชาติภูฏานสามารถเอาชนะไปได้ 4 - 0 ผู้ตัดสินในนัดนี้คือสตีฟ เบนเน็ตต์ ชาวอังกฤษ

ภูมิหลัง
--------

มัทไธจส์ เดอ ยองห์ ไม่สามารถเดินทางไปชมการแข่งขันฟุตบอลโลก 2002ได้เนื่องจากทีมชาติเนเธอร์แลนด์ตกรอบคัดเลือกโซนยุโรป ทำให้ตัดสินใจที่จะสร้างภาพยนตร์สารคดีเกี่ยวกับฟุตบอลทีมชาติที่มีอันดับโลกต่ำที่สุดในขณะนั้น โดยจัดการแข่งขันในช่วงเช้าของวันชิงชนะเลิศฟุตบอลโลก 2002 ระหว่างเยอรมนีและบราซิล

รายละเอียดการแข่งขัน
--------------------

30 มิถุนายน 254510:54

| ภูฏาน  | 4 - 0 |  มอนต์เซอร์รัต |
| --- | --- | --- |
| วังเก ดอร์จี Goal 4', 67', 78'ดิเนช เชตตรี Goal 76' |  |  |

สนามกีฬาชังมิลิทัง, ทิมพูผู้ชม: 25,000ผู้ตัดสิน: สตีฟ เบนเน็ตต์ ( อังกฤษ)

อ้างอิง
-------

1. ↑  "Asia 101 ทวีปของเรา: The Other Final นัดชิงเหนือโลก". GoalThailand. สืบค้นเมื่อ 2013-12-01.
**พระพุทธวิถีนายก** นามเดิม **เพิ่ม** ฉายา **ปุญฺญวสโน**

ประวัติ
-------

**พระพุทธวิถีนายก** หรือ **หลวงปู่เพิ่ม** หรือ เกิดเมื่อวันที่ 28 มกราคม พ.ศ. 2429 ตรงกับรัชสมัยของพระบาทสมเด็จพระจุลจอมเกล้าเจ้าอยู่หัว บรรพชาเป็นสามเณรเมื่อปี พ.ศ. 2437 ขณะมีอายุได้ 8 ปี บวชเป็นสามเณรมาอยู่จนถึงอายุบวชเมื่อวันที่ 12 กรกฎาคม พ.ศ. 2450 ท่านได้เข้าทำพิธีอุปสมบทเป็นพระภิกษุ ณ พัทธสีมาวัดกลางบางแก้ว โดยมีสมเด็จพระอริยวงศาคตญาณ สมเด็จพระสังฆราช (แพ ติสฺสเทโว) ครั้งยังดำรงสมณศักดิ์เป็นสมเด็จพระวันรัตเป็นพระอุปัชฌาย์ พระอธิการจอม เจ้าอาวาสวัดตุ๊กตา เป็นพระกรรมวาจาจารย์ พระครูทักษิณานุกิจ วัดสรรเพชญ์ เป็นพระอนุสาวนาจารย์ หลังจากนั้น ท่านได้ศึกษาพระธรรมวินัยอยู่ที่วัดกลางบางแก้วตลอดมา และท่านก็เป็นลูกศิษย์เอกของพระพุทธวิถีนายก (บุญ ขนฺธโชติ) ท่านได้อยู่รับใช้หลวงปู่บุญ จนกระทั่งหลวงปู่บุญท่านมรณภาพลงในปี พ.ศ. 2478 จากนั้นก็มีเจ้าอาวาสรักษาการอยู่ประมาณ 4 ปีต่อจากนั้น

สมณศักดิ์
---------

หลวงปู่เพิ่ม ได้รับสมณศักดิ์และตำแหน่งในคณะสงฆ์ดังนี้

* 5 กุมภาพันธ์ พ.ศ. 2481 เป็นเจ้าอาวาสวัดกลางบางแก้ว
* 4 ธันวาคม 2482 ได้รับตราตั้งเป็นพระอุปัชฌาย์ ในเขตอำเภอนครชัยศรี
* 8 เมษายน 2483 ได้รับแต่งตั้งเป็นเจ้าคณะอำเภอนครชัยศรี
* 1 มีนาคม พ.ศ. 2489 เป็นพระครูสัญญาบัตรที่ *พระครูพุทธวิถีนายก*
* 5 ธันวาคม 2495 เป็นพระครูชั้นเอก ในราชทินนามเดิม
* 5 ธันวาคม พ.ศ. 2503 เป็นพระราชาคณะชั้นสามัญที่ *พระพุทธวิถีนายก*

หลวงปู่เพิ่มท่านได้สร้างวัตถุมงคลที่รู้จักมีดังนี้

1. ตะกรุดและเบี้ยแก้
2. รุ่นสาม พ.ศ. 2513
3. เหรียญพัดยศ พ.ศ. 2517

ตลอดระยะเวลาที่ผ่านมาได้ดำรงสมณเพศอย่างเคร่งครัดด้วยศี ลาจารวัตรเป็นที่เลื่อมใสศรัทธาแก่ประชาชนทั่วไป เสียสละตนเพื่อประโยชน์แก่สังคม สร้างคุณอเนกแก่กุลบุตร กุลธิดา ด้วยการก่อสร้างและทำนุบำรุงการศึกษาให้เจริญงอกงามไพบูลย์ นับว่าท่านได้สร้างคุณงามความดีไว้ไพศาลยิ่ง เมื่อกาลที่ท่านต้องจากไปก็ยังความเศร้าสลดแก่บรรดาสานุศิษย์และประชาชนที่ เคารพนับถือท่านอย่างยิ่ง หลวงปู่เพิ่ม ท่านมรณภาพในวันที่ 6 มกราคม พ.ศ. 2526 สิริอายุได้ 96 ปี 75 พรรษา

อ้างอิง
-------

1. ประวัติหลวงปู่เพิ่ม วัดกลางบางแก้ว เก็บถาวร 2011-09-06 ที่ เวย์แบ็กแมชชีน
2. หลวงปู่เพิ่ม วัดกลางบางแก้ว
3. ลำดับเจ้าอาวาส เก็บถาวร 2012-09-23 ที่ เวย์แบ็กแมชชีน

1. ↑  "แจ้งความสำนักนายกรัฐมนตรี เรื่อง พระราชทานสัญญาบัตรสมณศักดิ์" (PDF). *ราชกิจจานุเบกษา*. **63** (15 ง): 363. 19 มีนาคม 2489. `{{cite journal}}`: ตรวจสอบค่าวันที่ใน: `|date=` (help)
2. ↑  "พระราชทานสัญญาบัตรสมณศักดิ์" (PDF). *ราชกิจจานุเบกษา*. **77** (102 ง ฉบับพิเศษ): 9. 14 ธันวาคม 2503. `{{cite journal}}`: ตรวจสอบค่าวันที่ใน: `|date=` (help)

  



| ก่อนหน้า |  | พระพุทธวิถีนายก (เพิ่ม ปุญฺญวสโน) |  | ถัดไป |
| --- | --- | --- | --- | --- |
| **พระปลัดหล่อ  รักษาการ** |  | **เจ้าอาวาสวัดกลางบางแก้ว** (พ.ศ. 2482 - พ.ศ. 2526) |  | **พระปลัดใบ คุณวีโร  รักษาการ** |
**ทวินส์** (อังกฤษ: Twins, จีน: 雙胞胎) เป็นวงดนตรีเกิร์ลกรุปดูโอสัญชาติฮ่องกง ในแนวคันโตป็อปและทีนป็อป สมาชิกประกอบด้วย อาซา หรือ ชาร์ลีน ชอย และ อาเจียว หรือ จิลเลียน ชุง 

ทวินส์ เกิดขึ้นจากที่อาซาและอาเจียวเซ็นสัญญาเข้าสังกัด เอมเพอร์เรอร์ เอนเตอร์เทนเมนต์ กรุป (EEG) ในปี ค.ศ. 2001 หลังจากได้เรียนร้องเพลงและการแสดงต่าง ๆ ร่วมกันจนกลายเป็นเพื่อนกัน จึงได้ออกมินิอัลบั้มออกมาในปีนั้น ในชื่อชุดเดียวกับวง ซึ่งประสบความสำเร็จเป็นอย่างดี และได้ลบความเชื่อที่ว่านักร้องหญิงของฮ่องกงประสบความสำเร็จได้ยาก 

ต่อมาทางต้นสังกัด จึงได้ออกอัลบั้มชุดแรกในปีเดียวกันนั้น ในชื่อ *Twins' Love* ประสบความสำเร็จเป็นอย่างมากกับภาพลักษณ์เด็กสาววัยใส รวมทั้งได้แสดงคอนเสิร์ตครั้งแรกที่ฮ่องกง โคลิเซียม ซึ่งนับสถานที่จัดการแสดงของดารานักร้องระดับของฮ่องกง โดยอาซาในขณะนั้นกลายเป็นนักร้องหญิงอายุน้อยสุดที่ได้แสดงคอนเสิร์ตที่นี่ด้วย

หลังจากประสบความสำเร็จอย่างมากในฮ่องกงแล้ว ในปี ค.ศ. 2005 ทางต้นสังกัดได้ให้ฝึกฝนภาษาจีนกลาง เพื่อที่จะเจาะตลาดจีนแผ่นดินใหญ่ โดยออกอัลบั้มเพลงจีนกลางชุดแรกชื่อ *Trainee Cupid* (見習愛神-*เจินสีอายเซิน*) ซึ่งทำยอดขายได้สูงถึง 8 แสนแผ่น

นอกจากงานเพลงแล้ว ทั้งคู่ยังได้มีผลงานการแสดงในโฆษณา, โทรทัศน์ และภาพยนตร์ร่วมกันและเดี่ยวอีกหลายชิ้น อาทิ *The Twins Effect* ในปี ค.ศ. 2003, *The Twins Effect 2* ในปี ค.ศ. 2004, *House of Fury* ในปี ค.ศ. 2005, *Naraka 19* ในปี ค.ศ. 2007 และละครโทรทัศน์ ชุด *ไซอิ๋ว* ร่วมกับ จาง เหว่ยเจี้ยน ในปี ค.ศ. 2005 เป็นต้น

ทางวงประสบปัญหาเมื่อปี ค.ศ. 2008 เมื่ออาเจียวถูกพบว่ามีภาพถ่ายในแบบวาบหวิวกับ เฉิน กวานซี นักแสดงและนักร้องหนุ่มชื่อดัง นับเป็นข่าวอื้อฉาวอย่างมากของวงการบันเทิง ทำให้ต้องเก็บตัวและให้อาซาออกอัลบั้มเดี่ยว จากนั้นในปี ค.ศ. 2010 อาซาก็ได้เปิดแถลงข่าวว่าเลิกกับสามีซึ่งจดทะเบียนสมรสกันมาตั้งแต่ปี ค.ศ. 2006 ซึ่งสาธารณชนไม่ทราบมาก่อน 

ในปี ค.ศ. 2011 ซึ่งเป็นปีที่ทางวงครบรอบ 10 ปี ได้ออกอัลบั้มชุดล่าสุด ในชื่อ *3650* ซึ่งเป็นการเฉลิมฉลองกับวาระครบรอบการตั้งวงด้วย

อ้างอิง
-------

1. ↑  10 ปีแห่งรอยยิ้มและคราบน้ำตาของ Twins / หมิงซิงคลับ จากผู้จัดการออนไลน์

คอมมอนส์ มีภาพและสื่อเกี่ยวกับ:  
**ทวินส์ (เกิร์ลกรุ๊ป)**

แหล่งข้อมูลอื่น
---------------

* เก็บถาวร 2006-09-02 ที่ เวย์แบ็กแมชชีน
**บิเยิน โยฮัน อันเดรียเซิน** (สวีเดน: *Björn Johan Andrésen*) เป็นนักแสดงและนักดนตรีชาวสวีเดน มีชื่อเสียงที่สุดจากการรับบทเป็นเด็กชายทัดซิโอในภาพยนตร์ *Death in Venice* ซึ่งออกฉายในปี 1971 

หลังจากที่ภาพยนตร์ดังกล่าวออกฉาย วงการภาพยนตร์ก็ตื่นตะลึงกับความงดงามของเขา นายลอเรินซ์ เจ. เควียร์ก นักประวัติศาสตร์ภาพยนตร์ ถึงขนาดกล่าวว่า บางภาพของอันเดรียเซิน "สามารถดึงออกจากเฟรมแล้วแขวนไว้บนกำแพงที่ลูฟวร์หรือที่วาติกัน" ซึ่งในเทศกาลภาพยนตร์เมืองกานในหนึ่งปีถัดมา อันเดรียเซินถูกพาดหัวข่าวในระดับนานาชาติว่าเป็น "เด็กหนุ่มที่งดงามที่สุดในโลก" ("the most beautiful boy in the world")

ไม่ปรากฏว่าบิดาของเขาเป็นใคร ส่วนมารดาของเขาก็ฆ่าตัวตายขณะที่เขามีอายุสิบขวบ หลังจากนั้น เด็กชายอันเดรียเซินก็ถูกเลี้ยงดูโดยยาย เขาเคยอยู่โรงเรียนประจำในประเทศเดนมาร์ก ก่อนที่ต่อมา จะเข้าเรียนที่โรงเรียนดนตรีในสต็อกโฮล์ม ประเทศสวีเดน

อ้างอิง
-------

1. ↑  Fallon, Kevin (29 January 2021). "The Tragic Curse of Being the Most Beautiful Boy in the World". *Dailybeast*. สืบค้นเมื่อ 30 January 2021.`{{cite news}}`: CS1 maint: url-status (ลิงก์)
2. ↑  Ashley Wyman (7 November 2014). "Björn Andresen". Ashley Wyman Online. คลังข้อมูลเก่าเก็บจากแหล่งเดิมเมื่อ 24 December 2014. สืบค้นเมื่อ 24 December 2014.
พายุเฮอร์ริเคนจูลีเอตต์ เป็นกรณีหายากที่พบกำแพงตาถึงสามขั้น
**วัฏจักรการแทนที่กำแพงตา** (อังกฤษ: Eyewall replacement cycle) หรือเรียกอีกอย่างได้ว่า **วัฏจักรกำแพงตาร่วมศูนย์กลาง** (Concentric eyewall cycle) เป็นปรากฏการณ์ที่เกิดขึ้นตามธรรมชาติในพายุหมุนเขตร้อนที่มีความรุนแรง โดยทั่วไปจะเป็นพายุที่มีความเร็วลมมากกว่า 185 กม./ชม. เมื่อพายุหมุนเขตร้อนถึงความรุนแรงที่ระดับนี้ กำแพงตาจะหดตัวลง หรือจะมีขนาดเล็กลงพอสมควรแล้ว บางส่วนของแถบเมฆฝนด้านนอก (Outer rainband) อาจจะทวีกำลังแรงขึ้นและจัดระเบียบตัวเองเป็นวงแหวนเมฆฝนฟ้าคะนอง (Ring of thunderstorm) คือเป็นกำแพงที่ล้อมอยู่ด้านนอก ซึ่งจะค่อย ๆ เคลื่อนตัวเข้าหากำแพงตาที่อยู่ด้านใน และแย่งเอาโมเมนตัมเชิงมุมรวมถึงความชื้นที่จำเป็นต่อกำแพงตาด้านในไป เนื่องจากจุดที่ลมแรงที่สุดของพายุหมุนอยู่ภายในกำแพงตา ทำให้พายุหมุนเขตร้อนมักจะอ่อนกำลังลงในช่วงเวลานี้ ที่กำแพงด้านในนั้น "ถูกอุดตัน" จากกำแพงด้านนอก จนในที่สุด กำแพงตาด้านนอกจะเข้าแทนที่กำแพงตาด้านในโดยสมบูรณ์ และพายุอาจจะกลับขึ้นมาทวีกำลังอีกครั้งหนึ่ง

การค้นพบกระบวนการนี้มีผลบางส่วนในการสิ้นสุดลงของโครงการสตอร์มฟิวรีเพื่อทดลองการปรับเปลี่ยนพายุเฮอร์ริเคน โดยรัฐบาลสหรัฐ ซึ่งโครงการนี้ได้ทำการเร่งเร้าสภาพอากาศให้เกิดฝน (Cloud seeding) ที่ด้านนอกของกำแพงตา และได้ชัดแจ้งว่าเป็นสาเหตุทำให้เกิดการก่อตัวของกำแพงตาอันใหม่และการอ่อนกำลังลงของพายุ เมื่อได้ค้นพบแล้วว่ากระบวนการนี้เป็นกระบวนการตามธรรมชาติในการเปลี่ยนแปลงของพายุเฮอร์ริเคนเอง โครงการนี้จึงถูกล้มเลิกอย่างรวดเร็ว

พายุหมุนเขตร้อนที่มีความรุนแรงเกือบทุกลูกมักจะเข้าสู่วัฏจักรนี้อย่างน้อยหนึ่งครั้ง การศึกษาล่าสุดแสดงให้เห็นว่า เกือบครึ่งของพายุหมุนเขตร้อนทั้งหมด และเกือบทั้งหมดของพายุหมุนเขตร้อนที่มีความเร็วลมต่อเนื่องมากกว่า 204 กิโลเมตรต่อชั่วโมง จะประสบกับวัฏจักรการแทนที่กำแพงตา ตัวอย่างเช่น พายุเฮอร์ริเคนเอลเลน ในปี พ.ศ. 2523 มีการเกิดวัฏจักรการแทนที่กำแพงตาซ้ำ ๆ กัน ผันแปรระหว่างสถานะพายุระดับ 5 และระดับ 3 ตามมาตราเฮอร์ริเคนแซฟเฟอร์–ซิมป์สันหลายครั้ง พายุเฮอร์ริเคนจูลีเอตต์ เป็นกรณีศึกษาหายากของพายุที่มีกำแพงตาสามขั้น พายุไต้ฝุ่นจูน ในปี พ.ศ. 2518 เป็นพายุลูกแรกที่ถูกรายงานว่ามีกำแพงตาสามขั้น

อ้างอิง
-------

1. ↑  Sitkowski, Matthew; Kossin, James P.; Rozoff, Christopher M. (2011-06-03). "Intensity and Structure Changes during Hurricane Eyewall Replacement Cycles". *Monthly Weather Review*. **139** (12): 3829–3847. Bibcode:2011MWRv..139.3829S. doi:10.1175/MWR-D-11-00034.1. ISSN 0027-0644.
2. ↑  Atlantic Oceanographic and Meteorological Laboratory, Hurricane Research Division. "Frequently Asked Questions: What are "concentric eyewall cycles" (or "eyewall replacement cycles") and why do they cause a hurricane's maximum winds to weaken?". NOAA. สืบค้นเมื่อ 2006-12-14.
3. ↑
4. ↑  McNoldy, Brian D. (2004). "Triple Eyewall in Hurricane Juliette". *Bulletin of the American Meteorological Society*. **85** (11): 1663–1666. Bibcode:2004BAMS...85.1663M. doi:10.1175/BAMS-85-11-1663.
5. ↑  Shanmin, Chen (1987). "Preliminary analysis on the structure and intensity of concentric double-eye typhoons". *Advances in Atmospheric Sciences*. **4** (1): 113–118. Bibcode:1987AdAtS...4..113C. doi:10.1007/BF02656667.
**วิศวกรรมชลศาสตร์** (อังกฤษ: hydraulic engineering) เป็นวิชาย่อยของวิศวกรรมโยธาที่ศึกษาการไหลและการเคลื่อนที่ของน้ำเป็นหลัก โดยอาศัยความรู้ด้านกลศาสตร์และแรงโน้มถ่วงในการคำนวณเพื่อหาการเคลื่อนที่และพฤติกรรมต่าง ๆ ของน้ำ ซึ่งสามารถนำไปเป็นเนื้อหาในการออกแบบสะพาน เขื่อน ทางน้ำเปิด หรือวิศวกรรมด้านสุขาภิบาลและสิ่งแวดล้อม

วิศวกรรมชลศาสตร์เป็นวิชาที่สามารถนำหลักการกลศาสตร์ของไหลไปใช้ในการแก้ไขปัญหาที่เกี่ยวข้องกับการจัดเก็บข้อมูล การควบคุม การขนส่ง การควบคุม การวัด หรืออื่น ๆ ซึ่งนับว่ามีประโยชน์อย่างมากในโลกปัจจุบันที่มีการใช้ทรัพยากรน้ำอย่างสิ้นเปลือง

ประวัติ
-------

เดิมวิชาวิศวกรรมชลศาสตร์ได้รับการนำมาใช้กับเกษตรกรรมในแถบตะวันออกกลางและแอฟริกา การควบคุมและส่งถ่ายทรัพยากรน้ำนั้นมีมานานแล้ว หนึ่งในอุปกรณ์ที่เกี่ยวข้องนั้นคือนาฬิกาน้ำซึ่งเริ่มใช้กันมานานนับพันปีก่อนคริสตกาล อีกทั้งยังมีกะนาต (qanāt) ซึ่งเป็นอุปกรณ์ส่งถ่ายน้ำจากอีกที่ไปอีกที่ของชาวเปอร์เซีย คล้ายกับระบบน้ำตูร์ปัน (Turpan water system) ในจีนโบราณ หรือคลองถ่ายน้ำในเปรู

ชาวจีนโบราณให้ความสำคัญกับการพัฒนาด้านวิศวกรรมชลศาสตร์เป็นอย่างมาก วิศวกรจีนได้สร้างคลองขนาดใหญ่เพื่อใช้ส่งน้ำซึ่งยังพัฒนาไว้ให้เรือสามารถผ่านได้ด้วย โดยนายซุนชู เอ๋า (Sūnshū Áo) ได้รับการขนานนามให้เป็นวิศวกรชลศาสตร์ชาวจีนคนแรก วิศวกรชลศาสตร์ที่สำคัญคนอื่น ๆ ก็มีนายซีเหมิน เป้า (Xīmén Bào) ซึ่งเป็นผู้ทดสอบการขนถ่ายน้ำขนาดใหญ่ในช่วง 481-221 ปีก่อนคริสต์ศักราช
**วิวาห์ของชาวไร่** (ดัตช์: *De boerenbruiloft*; อังกฤษ: The Peasant Wedding) เป็นงานจิตรกรรมที่เขียนโดยปีเตอร์ เบรอเคิล (ผู้พ่อ) (ค.ศ. 1525-1569) จิตรกรชาวเฟลมิชคนสำคัญของสมัยฟื้นฟูศิลปวิทยาแบบดัตช์และเฟลมิช เขียนขึ้นเมื่อราวปี ค.ศ. 1567 ถึงปี ค.ศ. 1568 ภาพ "วิวาห์ของชาวไร่" ปัจจุบันตั้งแสดงอยู่ที่พิพิธภัณฑ์ประวัติศาสตร์ศิลปะในประเทศออสเตรีย

เนื้อหา
-------

ภาพ "วิวาห์ของชาวไร่" เป็นงานจิตรกรรมหนึ่งในหลายชิ้นของเบรอเคิลที่บรรยายชีวิตของชาวไร่ชาวนา เจ้าสาวนั่งอยู่หน้าพิดานสีเขียวกลางห้อง แต่เจ้าบ่าวไม่ทราบว่าเป็นผู้ใด ซึ่งอาจจะเป็นชายแต่งดำที่นั่งถือเหยือกเบียร์ทางซ้ายสุดของภาพ ทางด้านขวาเป็นกลุ่มนักดนตรี ด้านหน้ามีเด็กนั่งเลียชาม

งานเลี้ยงจัดในโรงนาที่มีมัดฟางสองมัดและคราดห้อยอยู่อยู่บนผนังทางขวาของพิดานเพื่อเป็นเครื่องเตือนถึงฤดูเก็บเกี่ยวและความรับผิดชอบของเกษตรกร ด้านหน้าของภาพทางขวาเป็นชายสองคนแบกอาหารที่ตั้งบนแคร่ที่ทำด้วยประตูที่ถอดมา อาหารหลักที่เห็นก็มีขนมปัง ข้าวต้มจากธัญพืช (porridge) และซุป

อ้างอิง
-------

1. ↑  Web Gallery of Art: Pieter Bruegel the Elder

ดูเพิ่ม
-------

* จิตรกรรมสมัยฟื้นฟูศิลปวิทยาแบบดัตช์และเฟลมิช
* ภาพเขียนสีน้ำมัน
* ภาพชีวิตประจำวัน
**ไพล** เป็นพืชชนิดหนึ่งในวงศ์ขิง ชื่อวิทยาศาสตร์: *Zingiber cassumunar* ป็นพืชลงหัว มีเหง้าใหญ่ เนื้อในสีเหลือง มีกลิ่นหอมใบเรียวยาวปลายแหลมดอกออกรวมกันเป็นช่ออยู่บนก้านช่อดอก ช่วงเวลาที่เก็บเป็นยา เก็บเหง้าแก่จัด หลังจากต้นไพลลงหัวแล้ว

ไพลใช้ผสมในน้ำพริกแกงป่าทางจังหวัดระยอง ช่วยดับกลิ่นคาวของเนื้อสัตว์ป่าทำให้น้ำแกงสีเหลือง ส่วนของไพลที่ใช้เป็นยาคือเหง้าแก่จัด แก้ฟกช้ำ บวม เคล็ด ยอก ปวดเมื่อย ขับลม ท้องเดิน ช่วยขับระดูหรือประจำเดือนของสตรีนิยมใช้หลังจากที่คลอดบุตรแล้ว เหง้าไพลมีน้ำมันหอมระเหย ร้อยละ 0.8 และมีสารที่ให้สี ซึ่งจากการทดลองพบว่ามีฤทธิ์ลดอาการอักเสบ กรมวิทยาศาสตร์การแพทย์ มีการค้นคว้าสารสำคัญที่มีสรรพคุณแก้หอบหืดและมีการวิจัยทางคลีนิค โดยใช้รักษาโรคหืดในเด็ก และไม่มีพิษเฉียบพลัน

การปลูก
-------

ไพลสามารถขยายพันธุ์โดยใช้เมล็ด แง่งหรือเหง้าซึ่งเป็นส่วนของลำต้นใต้ดิน โดยทั่วๆ ไปจะใช้ส่วนของเหง้าเป็นท่อนพันธุ์ในการปลูก ไพลชอบดินร่วนซุย ไม่ชอบน้ำขังหรือดินที่มีการระบายน้ำไม่ดีเนื่องจากจะเน่าเสียโดยเฉพาะดินที่มีสภาพเป็นกรด เมื่อมีฝนชุกหรือความชื้นในดินสูง จะทำให้เกิดโรคแง่งเน่า สามารถปลูกกลางแจ้งจนถึงมีแสงแดดพอควร ส่วนต้นเหนือดินมักจะยุบหรือแห้งเมื่อเข้าฤดูแล้ง ส่วนใหญ่จะเก็บเหง้าแก่เมื่ออายุ 2-3 ปีหลังปลูก

อ้างอิง
-------

* ไพล จากสำนักงานข้อมูลสมุนไพร มหาวิทยาลัยมหิดล
* แกงป่า-ผัดเผ็ด. พิมพ์ครั้งที่ 2. กทม. แสงแดด. 2550
มุมมองฝั่งตะวันตกของเมือง และท่าเรือไพรีอัส
**ไพรีอัส** หรือ **พีเรอัส** (กรีกใหม่: Πειραιάςรหัส: ell เลื่อนระดับเป็นรหัส: el  *Peiraiás*, กรีกโบราณ: Πειραιεύς) เป็นเมืองในแคว้นอัตติกะ ประเทศกรีซ ตั้งอยู่ในเขตเมืองของกรุงเอเธนส์ ห่างจากศูนย์กลางของเมือง 12 กม. ไปทางตะวันตกเฉียงใต้ 

รัฐบุรุษและแม่ทัพเทมิสโตคลีส เป็นผู้วางแผนและเริ่มต้นการก่อสร้างป้อมปราการที่เมืองนี้เมื่อ 493 ปีก่อนคริสต์ศักราช เมืองมีผังแบบตารางกริด ออกแบบโดยสถาปนิกฮิปโปเดมัส เมื่อ 450 ปีก่อนคริสต์ศักราช เมืองได้รับความเสียหายรุนแรงจากสงครามโลกครั้งที่สอง

ไพรีอัสมีท่าจอดเรือที่ใหญ่ที่สุดในประเทศ และเป็นศูนย์กลางการค้า อุตสาหกรรม ท่าเรือไพรีอัสเป็นท่าเรือสำคัญของประเทศกรีซ เป็นท่าเรือโดยสารที่ใหญ่ที่สุดในยุโรป และใหญ่เป็นอันดับ 3 ของโลก รองรับผู้โดยสารราว 20 ล้านคนต่อปี เมืองนี้ยังเคยเป็นเจ้าภาพในการจัดโอลิมปิกฤดูร้อน 1896 และ 2004 ที่จัดที่กรุงเอเธนส์

อ้างอิง
-------

1. ↑  National Statistical Service of Greece (2002). *Στατιστική Επετηρίδα της Ελλάδος 2002* (PDF) (ภาษากรีก). National Statistical Service of Greece. p. 54. The table includes the urban areas of Greece, officially defined by the National Statistical Service of Greece, powered by the Ministry of Finance of Greece. The municipality of Piraeus and its greater area belong to the Athens urban area or Greater Athens (Πολεοδομικό Συγκρότημα Αθηνών).
2. ↑  "Presentation". www.olp.gr. คลังข้อมูลเก่าเก็บจากแหล่งเดิมเมื่อ 2008-12-20. สืบค้นเมื่อ 2008-12-27.
3. ↑  "Piraeus by Maritime Database". www.maritime-database.com. สืบค้นเมื่อ 2008-12-27.
4. ↑  "ANEK Lines – Piraeus". www.anek.gr. คลังข้อมูลเก่าเก็บจากแหล่งเดิมเมื่อ 2008-12-03. สืบค้นเมื่อ 2008-12-27.
**รศ.ทวีชัย อมรศักดิ์ชัย** (6 พฤศจิกายน 2509-) เจ้าของรางวัลนักวิทยาศาสตร์รุ่นใหม่ สาขาฟิสิกส์พอลิเมอร์ ประจำปี พ.ศ. 2543 เป็นผู้เชี่ยวชาญการวิจัยด้านพอลิเมอร์ โดยเฉพาะเส้นใยพอลิเอทิลีนความแข็งแรงสูง และการผลิตวัสดุคอมพอสิทจากเส้นใยนี้ รวมทั้งมีผลงานการประดิษฐ์คิดค้น ต้นแบบเกราะกันกระสุนที่พัฒนาเส้นใยพอลิเอทิลีนจากวัตถุดิบภายในประเทศ

การศึกษา
--------

รศ.ทวีชัย อมรศักดิ์ชัย หรือ รศ.ดร.ทวีชัย อมรศักดิ์ชัย จบปริญญาตรี สาขาเคมีอุตสาหกรรม จากคณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง ปริญญาเอก สาขาฟิสิกส์พอลิเมอร์ จากมหาวิทยาลัยลีดส์ Leeds ประเทศอังกฤษ

การทำงาน
--------

ปัจจุบันเป็นอาจารย์ประจำภาควิชาเคมี คณะวิทยาศาสตร์ มหาวิทยาลัยมหิดล

งานวิจัย
--------

งานวิจัยของ รศ.ดร. ทวีชัย อมรศักดิ์ชัย เกี่ยวข้องกับเส้นใยพอลิเอทิลีนที่มีการจัดเรียงตัวสูง (highly oriented polyethylene) ซึ่งเตรียมได้จากการยืดพอลิเอทิลีนที่อุณหภูมิสูง ให้มีความยาวเป็นหลายสิบเท่าของความยาวเริ่มต้น ผลิตภัณฑ์ที่ได้มีมอดูลัสและความแข็งแรงเพิ่มขึ้นจากเดิมหลายเท่าตัว โดยได้ศึกษาทั้งในด้านพื้นฐานและประยุกต์ ได้แก่ การศึกษาอิทธิพลของส่วนที่เป็นอสัณฐาน ต่อการเกิดปฏิกิริยาเคมีในพอลิเอทิลีนที่มีการจัดเรียงตัวสูง และพบว่าส่วนอสัณฐานที่มีการจัดเรียงตัว (oriented amorphous) มีความต้านทานต่อการเกิดปฏิกิริยาเคมีสูง และในการศึกษาเดียวกันยังพบด้วยว่า ปฏิกิริยาการกราฟต์ด้วยไวนิลมอนอเมอร์ สามารถเกิดขึ้นภายในเส้นใยได้ จากมอนอเมอร์ ที่แพร่เข้าไปในส่วนอสัณฐานของเส้นใย ซึ่งได้มีการประยุกต์ความรู้ที่ได้ในการปรับปรุงสมบัติด้านความทนต่อแรงกดของเส้นใยพอลิเอทิลีน 

งานวิจัยมุ่งเน้นการศึกษาการเปลี่ยนแปลงของโครงสร้างที่เกิดขึ้นระหว่างการยืดพอลิเอทิลีน จากการศึกษาเบี้องต้นพบว่า พอลิเอทิลีนที่ผ่านการยืด มีโครงสร้างที่สัมพันธ์กับโครงสร้างเริ่มต้นแม้ว่าจะถูกยืดออกไปหลายเท่าก็ตาม หรืออาจเรียกได้ว่า พอลิเอทิลีนที่ผ่านการยืดสามารถจำโครงสร้างเริ่มต้นได้ และยังพบอีกว่า พอลิเอทิลีนที่ผ่านการยืดอาจเกิดตำหนิ (defect) ที่มีโครงสร้างเฉพาะ นอกจากนี้แล้ว ยังได้ศึกษาการปรับสภาพผิวของเส้นใยพอลิเอทิลีนเพื่อให้เหมาะสมต่อการประยุกต์ในงานวัสดุคอมพอสิท

เครื่องราชอิสริยาภรณ์
---------------------

* พ.ศ. 2557 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
* พ.ศ. 2552 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)

อ้างอิง
-------

1. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๗ เก็บถาวร 2015-07-02 ที่ เวย์แบ็กแมชชีน, เล่ม ๑๓๑ ตอนที่ ๒๗ ข หน้า ๑๖, ๓ ธันวาคม ๒๕๕๗
2. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๒ เก็บถาวร 2011-10-11 ที่ เวย์แบ็กแมชชีน, เล่ม ๑๒๖ ตอนที่ ๑๖ ข หน้า ๔๖, ๔ ธันวาคม ๒๕๕๒
**วัฏจักรแคลเซียม**เป็นการหมุนเวียนของแคลเซียมในสิ่งแวดล้อม แคลเซียมเป็นธาตุที่มีความสำคัญต่อการทำงานของเอนไซม์หลายชนิดและเป็นองค์ประกอบที่สำคัญของผนังเซลล์ของแบคทีเรีย การตกตะกอนและการละลายในรูป CaCO3 และ Ca[HCO3]2 มีความสำคัญอย่างมากในสิ่งแวดล้อม การตกตะกอนของ CO32- เกี่ยวข้องกับการสร้างโครงสร้างภายนอกของจุลินทรีย์และสัตว์ไม่มีกระดูกสันหลัง ส่วนสัตว์มีกระดูกสันหลังจะสะสม CO32- ในกระดูกและฟัน

Ca[HCO3]2ละลายน้ำได้ดีกว่าCaCO3 สมดุลระหว่าง CO32- และ HCO3- ควบคุมโดยก๊าซคาร์บอนไดออกไซด์ที่ละลายน้ำในรูป H2CO3 การเพิ่มไฮโดรเจนอิออนทำให้การละลายของ CO32- ดีขึ้น ส่วนสภาวะที่เป็นกลางหรือเบส จะทำให้ CO32- ตกตะกอนได้ดีขึ้น โดยในสภาวะที่เป็นเบสนี้จะมี Ca2+มาก CO32- จึงตกตะกอนในรูป CaCO3 กระบวนการที่มีผลต่อการตกตะกอนของ CaCO3 โดยสิ่งมีชีวิตคือกระบวนการสังเคราะห์ด้วยแสง ซึ่งโดยทั่วไปในน้ำทะเล Ca2+จะอยู่ในรูปของ Ca[HCO3]2 ที่สมดุลกับก๊าซคาร์บอนไดออกไซด์
เมื่อก๊าซคาร์บอนไดออกไซด์ถูกใช้ไปในการสังเคราะห์ด้วยแสง ทำให้ Ca[HCO3]2 ถูกเปลี่ยนเป็น CaCO3 มากขึ้น กลไกนี้มีความสำคัญมากในแนวปะการัง แม้ว่าในน้ำทะเลจะมี Mg2+ อยู่มากและมีพฤติกรรมคล้าย Ca2+แต่เนื่องจาก MgCO3 ละลายน้ำได้ดีกว่า CaCO3 Ca2+ จึงถูกนำไปใช้ในโครงสร้างของสิ่งมีชีวิตมากกว่า

อ้างอิง
-------

* Atlas,R.M. and R. Bartha. 1998. Microbial Ecology: Fundamental and Application 4 edition. Menlo Park. Benjamin/Cummings. Science Publishing.
รูตเบียร์ในแก้วมัก
**รูตเบียร์** (อังกฤษ: root beer) เป็นเครื่องดื่มน้ำอัดลมที่มีรสหวานของอเมริกาเหนือที่ใช้เปลือกรากของต้นซาสซาฟราส สกุลพืชซาสซาฟราส หรือเถาวัลย์ของสไมลักซ์ ออร์นาทา (เป็นที่รู้จักกันคือ ซาร์ซาพาริลา ซึ่งยังถูกนำมาใช้เพื่อทำเครื่องดื่มน้ำอัดลม ซาร์ซาพาริลา) เป็นรสชาติหลัก โดยทั่วไป รูตเบียร์นั้นจะไม่มีแอลกอฮอล์ ปราศจากคาเฟอีน รสหวาน และอัดลมด้วยคาร์บอเนชั่น เช่นเดียวกับเบียร์ มันมักจะมีสีทึบและเต็มไปด้วยฟอง การใช้ซึ่งเป็นที่รู้จักกันอย่างดีคือ การเติมด้วยไอศครีมวานิลลาเพื่อทำให้ลอยอยู่ในรูตเบียร์

เนื่องจากสารซาโฟรล(safrole) เป็นส่วนประกอบสำคัญของซาสซาฟราส ถูกสั่งห้ามโดยองค์การอาหารและยาสหรัฐ(FDA) ในปี ค.ศ. 1960 เนื่องจากเป็นสารก่อให้เกิดมะเร็ง รูทเบียร์ในเชิงพาณิชย์ส่วนใหญ่จึงถูกปรุงแต่งโดยใช้สารปรุงแต่งรสซาสซาฟราส แต่มีเพียงไม่กี่ชนิด (เช่น แฮนเซน) ที่ใช้สารสกัดที่ปราศจากสารซาโฟรล

ผู้ผลิตรูตเบียร์รายใหญ่ ได้แก่ A&W, Barq's, Dad's, Hires, และ Mug

ประวัติ
-------

ประวัติของรูตเบียร์ไม่ทราบแน่ชัด แต่แบ่งได้เป็นสองทฤษฎี โดยทฤษฎีแรก รูตเบียร์ปรากฏในผลงานของวิลเลียม เชกสเปียร์หลายครั้ง ในชื่อสมอลเบียร์[*ระบุข้อมูลทางบรรณานุกรมไม่ครบ*] แต่รสอ่อนและบางกว่า และมีแอลกอฮอล์น้อยกว่า ทำจากสมุนไพรและผลเบอร์รี บางคนก็เรียกว่า เบิร์ชเบียร์ (Birch Beer), ซาร์สพาริลลาเบียร์ (Sarsparilla Beer) หรือจินเจอร์เบียร์ (Ginger Beer) และเป็นที่นิยมมากในหมู่ชาวไร่ชาวนาในคริสต์ศตวรรษที่ 18

ส่วนทฤษฎีที่สอง รูตเบียร์เกิดจากการทดลองของ ชาลส์ เอลเมอร์ ไฮส์ เภสัชกรจากฟิลาเดลเฟีย รัฐเพนซิลเวเนีย ที่กำลังคิดค้นสูตรในการผลิตยาสมุนไพร โดยนำรากไม้มาผสมกับสมุนไพรหลายชนิดแล้วหมักไว้ แต่รูตเบียร์ที่ได้ในครั้งแรกมีรสค่อนข้างขม ไฮส์จึงปรับสูตรเรื่อยมาจนเป็นที่พอใจ และนำออกจำหน่ายครั้งแรกเมื่อปี ค.ศ. 1893 ในชื่อ "รูตทรี" แต่ไม่เป็นที่นิยม เขาจึงเปลี่ยนชื่อใหม่เป็น "รูตเบียร์" และเป็นที่นิยมแพร่หลายในเวลาต่อมา

วิธีการทำแบบดั้งเดิม
--------------------

มีสูตรดั้งเดิมสูตรหนึ่งที่ใช้ในการทำรูตเบียร์ โดยทำมาจากน้ำเชื่อมจากกากน้ำตาลและน้ำ โดยจะปล่อยให้น้ำเชื่อมเย็นเป็นเวลาสามชั่วโมง และนำไปผสมกับรากไม้ (รวมไปถึง *Sassafras Root* หรือรากของเทพทาโร, *Sassafras Bark* หรือเปลือกไม้ของเทพทาโรและระกำ) แล้วเพิ่มยีสต์ และทิ้งเครื่องดื่มไว้ให้หมักเป็นเวลา 12 ชั่วโมง

ดูเพิ่ม
-------

* เบียร์
* เครื่องดื่ม
* ราก

อ้างอิง
-------

1. ↑
2. ↑  "Sassafras Uses, Benefits & Dosage - Herbal Database". *Drugs.com*.
3. ↑  "Your Sassafras Has Been Neutered". *chowhound.com*.
4. ↑  "About Us -- The Root Beer Store". คลังข้อมูลเก่าเก็บจากแหล่งเดิมเมื่อ 2015-04-07. สืบค้นเมื่อ 2015-03-28.
5. ↑  Why Root Beer Is Called That
6. ↑  ทำความรู้จัก "รูทเบียร์"
**ไพรัช นุชิต** (23 มีนาคม พ.ศ. 2494 - ) เป็นอดีตสมาชิกสภาผู้แทนราษฎรจังหวัดอุดรธานี และสมาชิกสภาผู้แทนราษฎรจังหวัดหนองบัวลำภู

ประวัติ
-------

ไพรัช นุชิต เกิดเมื่อวันที่ 23 มีนาคม พ.ศ. 2494 สำเร็จการศึกษาระดับ ประกาศนียบัตรวิชาชีพ (ปวช.) จาก โรงเรียนเทคนิคอุดรธานี

ไพรัช นุชิต เป็นนักการเมืองท้องถิ่น เคยเป็นสมาชิกสภาจังหวัดเขตอำเภอหนองบัวลำภู และประกอบธุรกิจรับเหมาก่อสร้างในพื้นที่ ต่อมาได้รับเลือกตั้งเป็นสมาชิกสภาผู้แทนราษฎรจังหวัดอุดรธานีครั้งแรกในการเลือกตั้งสมาชิกสภาผู้แทนราษฎรไทยเป็นการทั่วไป กันยายน พ.ศ. 2535 สังกัดพรรคกิจสังคม โดยารชักชวนของรักเกียรติ สุขธนะ หัวหน้ากลุ่มอีสานในพรรคกิจสังคม นายไพรัชเป็นผู้เสนอร่างพระราชบัญญัติจัดตั้งศาลจังหวัดหนองบัวลำภูต่อสภาผู้แทนราษฎร ในปี พ.ศ. 2535 และเป็นผู้เสนอร่างพระราชบัญญัติจัดตั้งจังหวัดหนองบัวลำภู ต่อมาในเดือนธันวาคม พ.ศ. 2536 ได้มีการแยกจังหวัดหนองบัวลำภูออกจากจังหวัดอุดรธานี ส่งผลให้นายไพรัช เป็นสมาชิกสภาผู้แทนราษฎรชุดแรกของจังหวัดหนองบัวลำภู

นายไพรัช ได้รับเลือกตั้งครั้งที่ 2 ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2538 ในสังกัดพรรคกิจสังคมเช่นเดิม และในปี พ.ศ. 2539 ได้รับแต่งตั้งเป็นเป็นที่ปรึกษารัฐมนตรีช่วยว่าการกระทรวงเกษตรและสหกรณ์ (รักเกียรติ สุขธนะ) ต่อมาในปี พ.ศ. 2544 ลงสมัครรับเลือกตั้งในนามพรรคเสรีธรรม แต่ก็ไม่ได้รับเลือกตั้ง

นายไพรัช ลงสมัครรับเลือกตั้งในพื้นที่จังหวัดหนองบัวลำภูในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 สังกัดพรรคประชาธิปัตย์ และจังหวัดหนองบัวลำภูในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สังกัดพรรคพลังปวงชนไทย แต่ไม่ได้รับเลือกตั้ง

นอกจากงานการเมืองแล้ว นายไพรัช ยังทำหน้าที่ประธานกรรมการสถานศึกษาและนายกสมาคมครูและผู้ปกครองโรงเรียนหนองบัววิทยายน เป็นรองประธานสภาวิทยาลัยชุมชนหนองบัวลำภู

เครื่องราชอิสริยาภรณ์
---------------------

* พ.ศ. 2539 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
* พ.ศ. 2538 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 2 ทวีติยาภรณ์ช้างเผือก (ท.ช.)

อ้างอิง
-------

1. ↑  ทำเนียบสมาชิกสภาผู้แทนราษฎร พุทธศักราช 2538. สำนักงานเลขาธิการสภาผู้แทนราษฎร. 2538
2. ↑  วารสารรัฐศาสตร์ปริทรรศน์มหาวิทยาลัยเกษตรศาสตร์[*ลิงก์เสีย*]
3. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2020-02-22. สืบค้นเมื่อ 2020-05-14.
4. ↑  จี้ขับ ผอ.โรงเรียนดังหนองบัวลำภู รีดค่าเทอมสูง-ไร้จรรยาบรรณครู
5. ↑  "วิทยาลัยชุมชนหนองบัวลำภู" (PDF). คลังข้อมูลเก่าเก็บจากแหล่งเดิม (PDF)เมื่อ 2019-07-13. สืบค้นเมื่อ 2020-05-14.
6. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์ เก็บถาวร 2014-04-13 ที่ เวย์แบ็กแมชชีน, เล่ม ๑๑๓ ตอนที่ ๒๒ ข หน้า ๔๗, ๔ ธันวาคม ๒๕๓๙
7. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์, เล่ม ๑๑๒ ตอนที่ ๑๗ ข หน้า ๖, ๔ ธันวาคม ๒๕๓๘
**โรเซนโด โฆเซ อัลบาเรซ เอร์นันเดซ** (สเปน: *Rosendo José Álvarez Hernández*) นักมวยสากลชาวนิการากัว เกิดเมื่อ 6 พฤษภาคม พ.ศ. 2513 ที่กรุงมานากัว ประเทศนิการากัว สถิติการชก 42 ครั้ง ชนะ 37 (น็อก 24) เสมอ 2 แพ้ 3

ประวัติ
-------

อัลบาเรซขึ้นชกมวยสากลอาชีพครั้งแรกเมื่อ 23 พฤษภาคม พ.ศ. 2531 และขึ้นชกชนะรวด 19 ครั้งและเคยชนะน็อกโฮเซ โบนิยา ด้วย อัลบาเรซชิงแชมป์โลกรุ่นมินิมัมเวท สมาคมมวยโลกในไทยเมื่อ 2 ธันวาคม พ.ศ. 2538 และเป็นฝ่ายชนะคะคะแนนได้แชมป์มาครอง และยังป้องกันแชมป์ชนะสงคราม ป.เปาอินทร์, เกอร์มิน กัวร์เดีย, อีริก ชาเวซ, ทาคาชิ ชิโอฮามะ ด้วย ต่อมาใน พ.ศ. 2541 อัลบาเรซได้ชกล้มแชมป์กับริการ์โด โลเปซ แชมป์โลกรุ่นเดียวกันของสภามวยโลก ซึ่งการชกยุติลงในยกที่ 8 เนื่องจากเกิดแผลแตกโดยอุบัติเหตุ และรวมคะแนนปรากฏว่าเสมอกันไป การชกแก้มือเกิดขึ้นในอีกปีต่อมา แต่เนื่องจากอัลบาเรซไม่สามารถทำน้ำหนักได้ จึงถูกปลดจากแชมป์ก่อน ซึ่งการชกปรากฏว่าโลเปซเป็นฝ่ายชนะคะแนน

หลังจากนั้น อัลบาเรซขึ้นไปชกในรุ่นไลท์ฟลายเวท และชกชนะโตมัส โรฮัส ที่ต่อมาได้เป็นแชมป์โลกของสภามวยโลก อัลบาเรซได้ชิงแชมป์โลกรุ่นไลท์ฟลายเวทของสมาคมมวยโลกเมื่อ 12 สิงหาคม พ.ศ. 2543 เนื่องจากพิชิต ช.ศิริวัฒน์ถูกปลด แต่ปรากฏว่าเป็นฝ่ายแพ้ฟาล์ว เบบิส เมนโดซาในยกที่ 7 เพราะชกต่ำกว่าเข็มขัดหลายครั้ง ก่อนจะชกแก้มือกันอีกครั้งและอัลบาเรซเป็นฝ่ายชนะคะแนนได้แชมป์มาครอง และป้องกันแชมป์ชนะพิชิต ช.ศิริวัฒน์ เสมอกับบิกตอร์ บูร์โกส ก่อนจะชกชิงแชมป์โลกรุ่นฟลายเวทของสภามวยโลกกับฆอร์เฆ อาร์เซ ซึ่งอัลบาเรซเป็นฝ่ายแพ้น็อกในยกที่ 6 หลังการชกครั้งนี้ อัลบาเรซไม่ผ่านการตรวจปัสสาวะเพื่อหาสารกระตุ้น หลังจากนั้น อัลบาเรซได้หยุดชกมวยไป กลับมาชกอีกครั้งใน พ.ศ. 2555 ในวัย 42 ปี ซึ่งเป็นฝ่ายแพ้น็อกในยกที่ 5

เกียรติประวัติ
--------------

* แชมป์ WBA Fedelatin รุ่นสตอร์วเวท
	+ ชิง 23 กันยายน 2537 ชนะทีเคโอ​ โฮเซ โบนิยา ยก 11 ที่เวเนซุเอลา
	+ ป้องกันแชมป์ครั้งที่ 1, 26 พฤศจิกายน 2537 ชนะทีเคโอ​ อันเดรส ตาบาเรซ ยก 2 ที่นิการากัว
* แชมป์โลก WBA รุ่นสตอรว์เวท
	+ ชิง 2 ธันวาคม 2538 ชนะคะแนน ชนะ ป.เปาอินทร์ ที่สระแก้ว
	+ ป้องกันแชมป์ครั้งที่ 1, 30 มีนาคม 2539 ชนะน็อก เคร์มิน กวาร์ดิอา ยก 3 ที่นิการากัว
	+ ป้องกันแชมป์ครั้งที่ 2, 15 มิถุนายน 2539 ชนะคะแนน อีริค ชาเวซ ที่ญี่ปุ่น
	+ ป้องกันแชมป์ครั้งที่ 3, 1 ตุลาคม 2539 ชนะทีเคโอ​ ทากาชิ ชิโอฮามะ ยก 8 ที่ญี่ปุ่น
	+ ป้องกันแชมป์ครั้งที่ 4, 11 มกราคม 2540 ชนะทีเคโอ​ สงคราม ป.เปาอินทร์ ยก 11 ที่สระแก้ว
	+ ป้องกันแชมป์ครั้งที่ 5 และเป็นการชิงแชมป์โลก WBC รุ่นสตรอว์เวทไม่สำเร็จด้วย, 7 มีนาคม 2541 เสมอโดยเทคนิคกับ ริการ์โด โลเปซ ที่เม็กซิโก
	+ เสียแชมป์และเป็นการชิงแชมป์โลก WBC รุ่นสตรอว์เวท ไม่สำเร็จด้วย 13 พฤศจิกายน 2541 แพ้คะแนน ริการ์โด โลเปซ ที่สหรัฐ
* แชมป์โลก WBA รุ่นไลท์​ฟลายเวท
	+ ชิง 3 มีนาคม 2544 ชนะคะแนน เบบิส เมนโดซา ที่สหรัฐ
	+ ป้องกันแชมป์ครั้งที่ 1, 19 มกราคม 2545 ชนะทีเคโอ​ พิชิต ช.ศิริวัฒน์ ยก 12 ที่สหรัฐ
	+ ป้องกันแชมป์ครั้งที่ 2, 31 มีนาคม 2546 ชนะคะแนน เบบิส เมนโดซา ที่สหรัฐ
	+ ป้องกันแชมป์ครั้งที่ 3, 13 ธันวาคม 2546 เสมอกับ บิกตอร์ บูร์โกส ที่สหรัฐ
	+ สละแชมป์
* เคยชิงแชมป์ต่อไปนี้แต่ไม่สำเร็จ
	+ ชิงแชมป์โลก WBA รุ่นไลท์ฟลายเวท เมื่อ 12 สิงหาคม 2543 แพ้ฟาล์ว เบบิส เมนโดซา ที่สหรัฐ
	+ ชิงแชมป์เฉพากาล WBC รุ่นฟลายเวท เมื่อ 8 เมษายน 2549 แพ้น็อก ฆอร์เฆ อาร์เซ ยก 6 ที่สหรัฐ

อ้างอิง
-------

* สถิติการชก boxrec.com (อังกฤษ)
**เขาค้อ** เป็นภูเขาในท้องที่อำเภอเขาค้อ จังหวัดเพชรบูรณ์ เป็นส่วนหนึ่งของทิวเขาเพชรบูรณ์ตะวันตก เหตุที่เรียกกันว่า "เขาค้อ" เพราะป่าบริเวณนี้เดิมมีต้นค้อซึ่งเป็นไม้ตระกูลปาล์มขึ้นอยู่มาก

ลักษณะภูเขามีแนวทอดเขาจากทิศเหนือไปทิศใต้ ตอนบนสุดเป็นภูเขาสูงชัน มีความสูงจากระดับน้ำทะเลปานกลาง ตั้งแต่ 155 เมตร จนถึง จุดสูงสุด 1,593 เมตร มีลักษณะเป็นภูเขาหินทรายยอดราบหรือมีที่ราบอยู่บานยอดเขา

ลักษณะภูมิอากาศ มีฤดูหนาวประมาณเดือนพฤศจิกายนถึงกลางเดือนกุมภาพันธ์ อุณหภูมิค่อนข้างหนาวเย็น ฤดูร้อนอยู่ประมาณกลางเดือนกุมภาพันธ์ถึงกลางเดือนพฤษภาคม มีอุณหภูมิเฉลี่ยตลอดปีประมาณ 21.93 องศาเซลเซียส อากาศค่อนข้างร้อนช่วงกลางวัน ฤดูฝนอยู่ประมาณกลางเดือนพฤษภาคมถึงเดือนตุลาคม ปริมาณน้ำฝนค่อนข้างสูง ถึงประมาณ 1,425.75 มิลิเมตรต่อปี มีฝนตกปีละ 126 วัน จะมีฝนตกชุกร้อยละ 70 ของทั้งปี

เขาค้อเป็นสถานที่ท่องเที่ยวที่ได้รับความนิยม มีน้ำตก ถ้ำ เกาะ แก่ง หน้าผา จุดชมวิว อนุสาวรีย์จีนฮ่อ พิพิธภัณฑ์อาวุธ อนุสรณ์สถานผู้เสียสละเขาค้อ นอกจากนี้ยังมีเจดีย์พระบรมสารีริกธาตุเขาค้อ และพระตำหนักเขาค้อ เขาค้อได้รับการประกาศให้เป็นอุทยานแห่งชาติลำดับที่ 125 ของประเทศไทย มีเนื้อที่กว้างใหญ่ขนาด 301,698 ไร่

อ้างอิง
-------

1. ↑  "เขาค้อ". การท่องเที่ยวแห่งประเทศไทย (ททท.).
2. ↑  "เขาค้อ สวรรค์บนดิน". สำนักงานส่งเสริมการปกครองท้องถิ่น จังหวัดเพชรบูรณ์.
3. ↑  "เจดีย์พระบรมสารีริกธาตุเขาค้อ". การท่องเที่ยวแห่งประเทศไทย (ททท.).
บทความนี้เกี่ยวกับพุทธศาสนสถานในประเทศอินเดีย สำหรับอำเภอในจังหวัดจันทบุรี ดูที่ อำเภอเขาคิชฌกูฏ สำหรับอุทยานแห่งชาติในจังหวัดจันทบุรี ดูที่ อุทยานแห่งชาติเขาคิชฌกูฏ

**เขาคิชฌกูฏ** (บาลี: गिज्झकूट Gijjhakūṭa, สันสกฤต: गृद्धकूट Gṛdhrakūṭa ), หรือในอีกนามว่า **ยอดนกแร้ง** หรือ **ยอดเขาเหยี่ยว** (อังกฤษ: Holy Eagle Peakor หรือ Vulture Peak) เป็นสถานที่ประทับของพระสัมมาสัมพุทธเจ้าทรงโปรดพำนักที่สำคัญแห่งหนึ่งในกรุงราชคฤห์ ซึ่งเป็นแหล่งกำเนิดเหตุการณ์ที่สำคัญต่อศาสนาพุทธ กรุงราชคฤห์ตั้งอยู่ในรัฐพิหาร ประเทศอินเดีย เขาแห่งนี้ได้รับการกล่าวขานว่าเป็น ยอดเขาเหยี่ยว เนื่องด้วยเขามีลักษณะเหมือนนกพับปีก

ในวรรณกรรมศาสนาพุทธ
-------------------

เขาคิชฌกูฏ เป็นหนึ่งในสถานที่สำคัญที่พระสัมมาสัมพุทธเจ้าและสาวกพำนักเพื่อเป็นที่ชุมนุมสงฆ์และฝึกฝนสภาวะของจิต สถานที่แห่งนี้ปรากฏในพระไตรปิฏกฉบับภาษาบาลีของนิกายเถรวาท และพระสูตรของนิกายมหายานว่าเป็นสถานที่อันพระสัมมาสัมพุทธเจ้าทรงแสดงพระธรรมเทศนา อาทิ *ปรัชญาปารมิตาหฤทัยสูตร*, *สัทธรรมปุณฑรีกสูตร* และ*ศุรังกามะสมาธิสูตร* (Śūraṅgama Samādhi Sūtra) รวมไปถึงปรัชญาปารมิตาสูตรอีกหลายพระสูตร ในนิกายเถรวาทปรากฏเป็นชาดกในพระสุตตันตปิฎก ขุททกนิกาย หมวดนวกนิบาตชาดก ชื่อว่า *คิชฌชาดก* ความสังเขปว่า:

> ทางบนคิชฌบรรพตชื่อว่า ปริสังกุปถะ เป็นของเก่าแก่ แร้งเลี้ยงดูมารดาบิดาผู้ชราอยู่ที่ทางนั้น.
> 
> 
> โดยมากไปเที่ยวหามันข้นงูเหลือมมาให้มารดาบิดาเหล่านั้นกิน ฝ่ายบิดารู้ว่าแร้งสุปัตผู้ลูกมีปีกแข็งแล้ว กล้าหาญ มักร่อนขึ้นไปสูง เที่ยวไปไกล จึงได้กล่าวสอนลูกว่า.
> 
> 
> ลูกเอ๋ย เมื่อใด เจ้ารู้ว่าแผ่นดินอันทะเลล้อมรอบ กลมดังกงจักร ลอยอยู่บนน้ำเหมือนใบบัว เมื่อนั้น เจ้าจงกลับเสียจากที่นั้น อย่าบินต่อจากนั้นไปอีกเลย.
> 
> 
> แร้งสุปัตเป็นสัตว์มีกำลังมาก ปีกแข็ง ร่างกายสมบูรณ์ บินขึ้นไปถึงอากาศเบื้องบนโดยกำลังเร็ว เมื่อเหลียวกลับมาแลดูภูเขา และป่าไม้ทั้งหลาย ฯ ก็ได้แลเห็นแผ่นดินอันทะเลล้อมรอบ กลมดังกงจักร เหมือนกับคำที่ตนได้ฟังมาจากสำนักแร้งผู้บิดา ฉะนั้น.
> 
> 
> แร้งสุปัตนั้น ได้บินล่วงเลยที่นั้นขึ้นไปเบื้องหน้าอีก ยอดลมแรงได้ ประหารแร้งสุปัตผู้มีกำลังมากนั้นให้เป็นจุรณ.
> 
> 
> แร้งสุปัตบินเกินไป ไม่สามารถจะกลับจากที่นั้นได้อีก ตกอยู่ในอำนาจของลมเวรัพภาวาต ถึงความพินาศแล้ว.
> 
> 
> เมื่อแร้งสุปัตไม่ทำตามโอวาทของบิดา บุตรภรรยา และแร้งอื่นที่อาศัยเลี้ยงชีพ ก็พากันถึงความพินาศไปด้วยทั้งหมด.
> 
> 
> 
> แม้ในศาสนานี้ก็เหมือนกัน ภิกษุใดไม่เชื่อถ้อยฟังคำของผู้ใหญ่ ภิกษุนั้นเป็นผู้ชื่อว่าล่วงศาสนา ดุจแร้งล่วงเขตแดน ฉะนั้น ผู้ไม่ทำตามคำสอนของท่านผู้ใหญ่ ย่อมถึงความพินาศทั้งหมด.
> 
>

คลังภาพ
-------

* พระภิกษุในเขาคิชฌกูฏพระภิกษุในเขาคิชฌกูฏ
* พื้นที่สำหรับนั่งสมาธิพื้นที่สำหรับนั่งสมาธิ
* มุมมองด้านบนของเขาคิชฌกูฏมุมมองด้านบนของเขาคิชฌกูฏ
* ยอดเขาเหยี่ยวยอดเขาเหยี่ยว
* ที่ชุมนุมสงฆ์ที่ชุมนุมสงฆ์

อ้างอิง
-------

1. ↑  "The Sona Sutta: About Sona". เก็บจากแหล่งเดิมเมื่อ 2020-03-31. สืบค้นเมื่อ 2012-02-12.
2. ↑  "The Daruka-Khanda Sutta: The Woodpile". เก็บจากแหล่งเดิมเมื่อ 2011-12-28. สืบค้นเมื่อ 2012-02-12.
3. ↑  พระไตรปิฎก เล่มที่ 27. พระสุตตันตปิฎก เล่มที่ 19. ขุททกนิกาย ชาดก ภาค 1.

### บรรณานุกรม

* Reeves, Gene (2008). *The Lotus Sutra: A Contemporary Translation of a Buddhist Classic*. Wisdom Publications. pp. 296–297. ISBN 978-0-86171-571-8.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**Vulture Peak**

* *Vulture Peak* บนธรรมะวิกิ
* *elevation* บนพุทธคยา
**เขายายเที่ยง** เป็นภูเขาในเขตตำบลคลองไผ่ อ.สีคิ้ว จ.นครราชสีมา มีอาณาเขตแนวป่าติดต่อกับ ป่าเขาเตียน ป่าเขาเขื่อนลั่น ป่าปากช่อง ป่าหมูสี และเขื่อนลำตะคอง ซึ่งเป็นเขตป่าสงวนตามแผนที่-อาคารของกรมแผนที่ทหาร เมื่อปี 2545 

ชาวบ้านขึ้นมาทำกินบนเขาตั้งแต่ปี 2517 โดยถางป่าทำไร่ข้าวโพด จนเป็นพื้นที่ป่าเสื่อมโทรม ต่อมาในปี 2524 กรมป่าไม้จึงมาจัดสรรให้คนละ 14 ไร่ 2 งาน โดย 14 ไร่ให้เป็นที่ทำกิน ส่วน 2 งานให้เป็นที่อยู่อาศัย  แต่เนื่องจากพื้นที่บริเวณนี้ส่วนหนึ่งเป็นหิน ไม่เหมาะสำหรับทำการเกษตร ชาวบ้านจึงขายที่ต่อให้กับคนต่างถิ่น โดยมีข้าราชการจำนวนหนึ่งมาซื้อต่อเป็นทอดๆ เพราะบนเขามีทิวทัศน์สวยงาม มีอากาศดี เหมาะจะนำมาสร้างเป็นบ้านพักตากอากาศ รวมทั้งพล.อ.สุรยุทธ์ จุลานนท์ ทั้งนี้พื้นที่บริเวณนี้ยังไม่มีการออกเอกสารสิทธิ มีเพียงหลักฐานการเสียภาษีบำรุงท้องที่ (ภ.ท.บ.5) ที่ที่ว่าการอำเภอเป็นผู้ออกให้

ตำนานเขายายเที่ยง
-----------------

ตำนานเขายายเที่ยง โดยชาวบ้านชื่อ สนั่น จุลสุทธิ เล่าว่า สมัยที่ยังเป็นป่าก่อนที่ชาวบ้านจะมาอยู่กัน 40-50 ปีมาแล้ว ยายเที่ยงกับปู่สิงห์ดำเป็นคนแรกที่ขึ้นไปบนเขา ไปถางป่าสร้างบ้าน ทำไร่ ปลูกผัก ปลูกข้าว จนต่อมาหลายสิบปียายเที่ยงไปตายที่เขากระโจม เป็นเขาลูกที่อยู่ติดกัน ส่วนปู่สิงห์ดำไม่มีใครกล่าวถึง เพราะเรื่องมันนานมาแล้ว เหมือนเป็นตำนานของที่นี่ เมื่อยายเที่ยงตายศพก็ทิ้งอยู่บนเขากระโจมแบบเดียวดาย จนเมื่อราวๆ ปี 2541 ผู้ใหญ่บ้านแห่งนี้ฝันว่ามีหญิงแก่มาหา บอกให้ไปขุดกระดูกที่เขากระโจมมาทำบุญให้หน่อย บอกสถานที่ตำแหน่งเสร็จสรรพ ชาวบ้านก็ไปขุดกันตามคำของหญิงแก่คนนั้น ปรากฏว่ามีกระดูกจริงตามฝัน ชาวบ้านนำกระดูกมาทำบุญ แล้วสร้างศาลขึ้นที่ปากทางเข้าหมู่บ้าน เรียกกันว่า ศาลยายเที่ยงกับศาลปู่สิงห์ดำ ตั้งแต่นั้นมา

อ้างอิง
-------

1. ↑  ""เขายายเที่ยง"สวรรค์คนรวย สร้างวิมานในเขตป่าสงวนแห่งชาติ". คลังข้อมูลเก่าเก็บจากแหล่งเดิมเมื่อ 2007-10-15. สืบค้นเมื่อ 2007-10-25.
2. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2008-02-22. สืบค้นเมื่อ 2007-10-30.
3. 1 2  นิทาน 'ยายเที่ยง' ตำนาน 'เขาเจ้าปัญหา'

พิกัดภูมิศาสตร์: 14°50′46″N 101°34′05″E﻿ / ﻿14.846°N 101.568°E﻿ / 14.846; 101.568

* แผนที่และภาพถ่ายทางอากาศของ เขายายเที่ยง
	+ แผนที่ จาก กูเกิลแมปส์
	+ ภาพถ่ายทางอากาศ จาก เทอร์ราเซิร์ฟเวอร์
	+ ภาพถ่ายดาวเทียม จาก วิกิแมเปีย
ดิแอ็กเทอร์ รูปปั้นรางวัล
**รางวัลของสมาคมนักแสดงภาพยนตร์และโทรทัศน์** (อังกฤษ: Screen Actors Guild Awards) หรือ **แซกอวอร์ดส** (อังกฤษ: SAG Awards) เป็นรางวัลภาพยนตร์ประจำปีที่จัดโดย สมาคมนักแสดงอาชีพแห่งอเมริกา เพื่อมอบรางวัลให้กับนักแสดงผู้มีผลงานโดดเด่น

แซกอวอร์ดส เป็นงานแจกรางวัลใหญ่ของฮอลลีวูดมาตั้งแต่ปี 1995 โดยผู้ได้รับการเสนอชื่อเข้าชิงมาจากการสุ่มสมาชิกจำนวน 4200 คนของสมาคมเป็นผู้ให้คะแนน จากสมาชิกทั้งหมด 120,000 คน (ข้อมูลปี 2007) รางวัล งานแจกรางวัลออกอากาศหลายปีทางช่องทีเอ็นที แต่ปัจจุบันออกอากาศทางช่อง ทีบีเอส

พิธีการมอบรางวัล ถ่ายทอดสดเมื่อ 25 กุมภาพันธ์ ค.ศ. 1995 จากสเตจ 12 สตูดิโอของยูนิเวอร์ซัล ส่วนครั้งที่สองถ่ายทอดสดจาก ซานตาโมนิกาซิวิกออดิทอเรียม ส่วนครั้งหลัง ๆ จัดที่ไชร์นเอกซ์โปซิชันเซนเตอร์ รูปปั้นรางวัลจะเรียกว่า "ดิแอ็กเทอร์" (The Actor) ส่วนนักแสดงที่ได้รางวัลครั้งแรกคือ บ็อบ โฮป

อ้างอิง
-------

1. ↑  "History of the SAG AwardsTM". คลังข้อมูลเก่าเก็บจากแหล่งเดิมเมื่อ 2008-09-06. สืบค้นเมื่อ 2009-1-27. `{{cite web}}`: ตรวจสอบค่าวันที่ใน: `|accessdate=` (help)
**ความผกผันแบบรัสเซีย** (อังกฤษ: Russian reversal) เป็นมุกตลกที่เริ่มด้วยคำว่า "ในโซเวียตรัสเซีย" โดยสลับโครงสร้างประโยคประธานและกรรม ตามรูปแบบ: "ในอเมริกา คุณ <ทำบางอย่าง> กับ/ด้วย *X*, ในโซเวียตรัสเซีย *X* <ทำบางอย่าง> กับ/ด้วยคุณ" บางครั้งจะไม่มีการใส่ส่วนแรก

ถึงแม้ว่าจะไม่ทราบที่มาอย่างชัดเจน ตัวอย่างแรกของมุกตลกอยู่ในปีค.ศ. 1938 ณ งานมิวซิคัล *ลีฟอิททูมี!* (Leave It to Me!; "ในโซเวียตรัสเซีย, ผู้ส่งข่าวให้ทิปคุณ") บ็อบ โฮป ใช้รูปแบบนั้นในงานประกาศผลรางวัลออสการ์ ครั้งที่ 30 ในรายการโทรทัศน์ปีค.ศ. 1968–1973 เรื่อง *ลาวฮ์-อิน* (Laugh-In) ตัวละครที่มีชื่อว่า "ปีออตร์ รอสเมนโก ชายชาวยุโรปตะวันออก" (Piotr Rosmenko the Eastern European Man; รับบทโดยอาร์ท จอห์นสัน) ได้เล่นมุกตลกว่า "ในอเมริกานั้นดีมาก ทุกคนดูโทรทัศน์กัน ในประเทศเก่าของผม โทรทัศน์ดูคุณ!"

ตัวอย่างอื่น ๆ
--------------

ภาพมาโคร (image macro) ที่มีมุกตลกเกี่ยวกับ "พี่เบิ้ม"

* "ในอเมริกา, คุณดู*พี่เบิ้ม*"
	+ "ในโซเวียตรัสเซีย, พี่เบิ้มดูคุณ!"

* "ในอเมริกา, คุณสามารถไปหาพรรคการเมือง"
	+ "ในโซเวียตรัสเซีย, พรรคการเมืองสามารถไปหาคุณ!"

* "ทุก ๆ ประเทศมีมาเฟียเป็นของตนเอง;"
	+ "ในรัสเซีย ทุก ๆ มาเฟียมีประเทศเป็นของตนเอง." — แกรี คาสปารอฟ

ดูเพิ่ม
-------

* มุกตลกทางการเมืองของรัสเซีย

อ้างอิง
-------

1. 1 2  Liberman, Mark (January 29, 2004). "In Soviet Russia, snowclones overuse you". *Language Log*. สืบค้นเมื่อ April 1, 2019.
2. 1 2  Rothman, Lily (February 23, 2015). "In Soviet Russia, the Oscars Host You". *Time*. สืบค้นเมื่อ April 2, 2017.
3. ↑  "Rowan & Martin's Laugh In". *www.webpan.com*. สืบค้นเมื่อ April 1, 2019.
4. ↑  Stableford, Dylan (May 21, 2018). "Garry Kasparov: I told you Putin would attack U.S. election — and he will again". *Yahoo! News*.
คำว่า **บล็อกบัสเตอร์** (อังกฤษ: blockbuster) หรือ **ภาพยนตร์เงินล้าน** เป็นคำที่เรียกใช้สื่อบันเทิง ซึ่งใช้เพื่ออธิบายถึงภาพยนตร์ที่ผลิตโดยบริษัทสร้างภาพยนตร์รายใหญ่ แต่ยังรวมถึงสื่ออื่นๆ ที่ได้รับความนิยมและได้รับความสำเร็จทางการเงินเช่นกัน นอกจากนี้ คำว่า "บล็อกบัสเตอร์" ยังมีความหมายที่อ้างถึงงานสร้างที่ใช้งบประมาณสูงโดยมีเป้าหมายเป็น "บล็อกบัสเตอร์" โดยจะเน้นตลาดมวลชนและมีการผลิตสินค้าที่เกี่ยวข้อง บางครั้งอาจถึงขนาดที่บริษัทสร้างภาพยนตร์หรือผู้จัดจำหน่ายภาพยนตร์ต้องพึ่งพาความสำเร็จทางการเงินของงานสร้างนี้

ประวัติคำ
---------

คำว่า "บล็อกบัสเตอร์" เริ่มปรากฏในสื่อของอเมริกาตั้งแต่ช่วงต้นของปี 1940เป็นการอ้างอิงถึงระเบิดบล็อกบัสเตอร์ (blockbuster bombs) ที่สามารถทำลายอาคารบ้านทั้งชุดได้ ในช่วงเวลาที่สหรัฐอยู่ในสงครามโลกครั้งที่สอง ครั้งแรกที่เรียกใช้คำว่า "บล็อกบัสเตอร์" เพื่ออธิบายภาพยนตร์เกิดขึ้นเมื่อเดือนพฤษภาคม 1943 โฆษณาในนิตยสาร *วาไรตี* และ *โมชันพิกเชอร์เฮรัลด์* อธิบายภาพยนตร์เรื่อง *บอมบ์บาร์ดิเออร์* ว่า "เป็นภาพยนตร์ที่สุดแห่งความมันส์และตื่นเต้นที่ไม่เหมือนใคร!" (The block-buster of all action-thrill-service shows!) โฆษณาอีกเรื่องในปี 1944 ยังโฆษณาว่าหนังสารคดีเกี่ยวกับสงครามชื่อ *วิตเดอะมารีนส์แอตทาราวา* มีผลตอบรับจากผู้ชมในระดับ "บล็อกบัสเตอร์สองตัน"

หมายเหตุ
--------

1. ↑  ศัพท์เทคโนโลยีทางภาพ ฉบับราชบัณฑิตยสภา

อ้างอิง
-------

1. ↑  "Google Ngram Viewer". *books.google.com*. สืบค้นเมื่อ 2018-01-09.
2. ↑  "blockbuster | Definition of blockbuster in English by Oxford Dictionaries". *Oxford Dictionaries | English*. คลังข้อมูลเก่าเก็บจากแหล่งเดิมเมื่อ July 30, 2012. สืบค้นเมื่อ 2018-01-09.